KOMISIJOS SPRENDIMAS
2007 m. balandžio 26 d.
iš dalies keičiantis Tarybos direktyvos 92/65/EEB E priedą siekiant įtraukti papildomas sveikatos priemones prekybai gyvomis bitėmis ir atnaujinti sveikumo sertifikatų formas
(pranešta dokumentu Nr. C(2007) 1811)
(Tekstas svarbus EEE)
(2007/265/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. liepos 13 d. Tarybos direktyvą 92/65/EEB, nustatančią gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo 1 dalyje, bei jų importą į Bendriją (1), ypač į jos 22 straipsnį,
kadangi:
(1)
Prekybai Bendrijoje gyvomis bitėmis (Apis mellifera) taikomo sertifikato forma yra pateikta Direktyvos 92/65/EEB E priedo 2 dalyje. Šiame sveikumo sertifikate nėra gyvūnų sveikumo reikalavimo dėl mažo aviliuose gyvenančio vabaliuko (Aethina tumida) ar Tropilaelaps erkės (Tropilaelaps spp.), nes tokie užkratai niekada nebuvo užregistruoti Bendrijoje.
(2)
Tačiau atsižvelgiant į galimą šių kenkėjų pavojų, apie jų aptikimą dabar reikia privalomai pranešti OIE (Tarptautinė epizootinių ligų tarnyba), o apsaugos priemonės importuojant gyvas bites iš trečiųjų šalių buvo nustatytos Komisijos sprendime 2003/881/EB (2).
(3)
Nepaisant šių priemonių, tokie kenkėjai gali patekti į Bendriją, todėl svarbu sukurti papildomas atsargumo priemones siekiant riboti ligos plitimą Bendrijoje. Todėl reikėtų persvarstyti sertifikatą, taikomą Bendrijos vidaus prekybai gyvomis bitėmis ir kamanėmis, siekiant įvesti gyvūnų sveikatos reikalavimus dėl aviliuose gyvenančio vabaliuko ir Tropilaelaps erkės užkratų.
(4)
Šiais reikalavimais būtų siekiama riboti gyvų bičių (Apis mellifera) ir kamanių judėjimą (Bombus spp.) iš užkrėstų teritorijų. Atsižvelgiant į aviliuose gyvenančio vabaliuko ir Tropilaelaps erkės gebėjimą greitai plisti, šios ligos protrūkio atveju kontroliuojama zona turėtų būti bent 100 km aplink užkrėstus pastatus.
(5)
Be to Komisijos sprendimu 2003/623/EB (3) buvo sukurta integruota kompiuterinė veterinarijos sistema Traces (Prekybos kontrolės ir tyrimų sistema). Kad Traces galėtų veikti kaip įmanoma veiksmingiau, Bendrijos vidaus prekybai taikomų sertifikatų formos turėtų būti suderinamos su šia elektronine sistema.
(6)
Todėl Direktyvos 92/65/EEB E priede pateikti sveikumo sertifikatai turėtų būti iš dalies pakeisti, kad Traces galėtų veiksmingiau veikti, o be to, E priedo 2 dalyje pateiktas sveikumo sertifikatas turėtų būti pakeistas į jį įtraukiant papildomas sveikatos priemones, taikomas prekybai gyvomis bitėmis ir kamanėmis.
(7)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Direktyvos 92/65/EEB E priedas pakeičiamas šio reglamento priedu.
2 straipsnis
Šis sprendimas taikomas nuo 2007 m. gegužės 1 d.
3 straipsnis
Šis sprendimas skirtas valstybėms narėms.
Priimta Briuselyje, 2007 m. balandžio 26 d.